b'\n_START_ARTICLE_\nAhajci\n_START_PARAGRAPH_\nAhajci (starogr\xc5\xa1ko \xe1\xbc\x88\xcf\x87\xce\xb1\xce\xb9\xce\xbf\xce\xaf, Ahaio\xc3\xad) so bili eno od \xc5\xa1tirih najve\xc4\x8djih anti\xc4\x8dnih gr\xc5\xa1kih plemen. Druga tri so bila Eolci, Jonci in Dorci. _NEWLINE_Po Heziodu je bil miti\xc4\x8dni prao\xc4\x8de Ahajcev Ahej, sin Ksuta in brat Jona, prao\xc4\x8deta Joncev.  Ksut je bil sin Helena, miti\xc4\x8dnega  patriarha gr\xc5\xa1kega (helenskega) ljudstva._NEWLINE_Ahajci so bili naseljeni v zgodovinski pokrajini Ahaji na severnem Peloponezu. Pomembno vlogo so igrali v gr\xc5\xa1ki kolonizaciji ju\xc5\xbene Italije, kjer so leta 710 pr. n. \xc5\xa1t. ustanovili mesto Kroton. Mesto je kasneje postalo slavno zaradi ustanovitve  pitagorejske \xc5\xa1ole. Za razliko od drugih velikih gr\xc5\xa1kih plemen Ahajci v klasi\xc4\x8dnem obdobju niso govorili v svojem nare\xc4\x8dju, ampak v razli\xc4\x8dici dorskega nare\xc4\x8dja.\n_START_SECTION_\nEtimologija\n_START_PARAGRAPH_\nPo mnenju profesorice Margalit Finkelberg je ime \xe1\xbc\x88\xcf\x87\xce\xb1\xce\xb9\xce\xbf\xce\xaf/\xe1\xbc\x88\xcf\x87\xce\xb1\xce\xb9\xcf\x9d\xce\xbf\xce\xaf morda izpeljano iz izraza  *\xcf\x9d\xcf\x87\xce\xb1\xcf\x9dy\xce\xbf\xce\xaf, ta pa iz hipoteti\xc4\x8dnega starej\xc5\xa1ega gr\xc5\xa1kega izraza, ki se odra\xc5\xbea v hetitskem izrazu A\xe1\xb8\xab\xe1\xb8\xabiyaw\xc4\x81. Slednji je dokumentiran v hetitskih arhivih, na primer v Hatavalavovem pismu. Robert S. P. Beekes v njene zaklju\xc4\x8dke dvomi in trdi, da je ime nastalo iz predgr\xc5\xa1kega izraza *Akaywa-.\n_START_SECTION_\nIzvor\n_START_PARAGRAPH_\nIzvor Ahajcev je kljub temu, da domnevno izvirajo iz hamitske severne Afrike, nekoliko problemati\xc4\x8den. Homer, ki je pisal verjetno v 9. stoletju pr. n. \xc5\xa1t., izraz Ahajci v celi Iliadi uporablja kot generi\xc4\x8dni izraz za Grke. Za Iliado velja, da opisuje dogodke v mikenskem obdobju Gr\xc4\x8dije, se pravi pred letom 1150 pr. n. \xc5\xa1t. Za trditev, da so Grki v tistem \xc4\x8dasu sami sebe imenovali Ahajci, ni nobenega trdnega dokaza. _NEWLINE_Izraz Ahhiyawa, ki so ga odkrili v hetitskih zapisih iz 13. stoletja pr. n. \xc5\xa1t., bi se lahko nana\xc5\xa1al na Ahajce, se pravi mikenske Grke, vendar tudi za to domnevo ni nobenega dokaza. Hetitolog Emil Forrer je \xc5\xa1el celo tako dale\xc4\x8d, da je trdil, da je ob velikih dr\xc5\xbeavah na vzhodu obstajalo veliko cesarstvo Ahhiyawa. Kasnej\xc5\xa1e raziskave so dokazale, da so njegove trditve napa\xc4\x8dne._NEWLINE_V klasi\xc4\x8dnem gr\xc5\xa1kem obdobju so se Grki imenovali Heleni. V tem imenu odseva Heziodova zgodba, da je bil Henen prao\xc4\x8de gr\xc5\xa1kih ljudstev. V Iliadi je naziv Heleni omejen samo na prebivalce tesalske pokrajine Helade. Poreklo Grkov je torej povezano z najmanj dvema razli\xc4\x8dnima izro\xc4\x8diloma, zato je neposredno povezavo med zgodovinskimi Ahajci in mikenskimi Grki te\xc5\xbeko ugotoviti samo na osnovi njihovega imena.  Zgodovinski Lakedemonci (\xc5\xa0partanci), na primer, kljub enakemu imenu nimajo nobene zveze z Lakedemonci, ki jih v Iliadi omenja Homer. Uporaba istega imena torej ne pomeni avtomatsko tudi istega  ljudstva. _NEWLINE_Herodot in Pavzanias pripovedujeta legendo, da so Ahajci (iz klasi\xc4\x8dnega obdobja) prvotno prebivali v Argolidi in Lakoniji na Peloponezu. Strabon omenja tudi to, da ti Ahajci niso bili tisti, ki jih je omenjal Homer. Ahajce so iz pradomovine domnevno izgnali Dorci med legendarno dorsko invazijo na Peloponez. Ahajci so se pred njimi umaknili v pokrajino Egilaos (Egeja) in prisilili Egilejce, zdaj znane kot Jonce, da so zapustili svojo de\xc5\xbeelo. Jonci so na\xc5\xa1li za\xc4\x8dasno zato\xc4\x8di\xc5\xa1\xc4\x8de v Atenah,  Egileja pa je postala znana kot Ahaja._NEWLINE_Pavzanij pravi, da so bili Ahajci tisti Grki, ki so prvotno naseljevali Argolido in Lakonijo in so bili potomci Arhandra in Arhitela, sinov mitskega Aheja. Po Pavzaniju je Ahej prvotno prebival v Atiki, kjer  se je naselil njegov o\xc4\x8de po izgonu iz Tesalije. Ahej se je kasneje vrnil v Tesalijo, da bi dobil nazaj svojo zemljo, sinova Arhander in Arhitel pa sta odpotovala na Peloponez. Domneva se, da se del Tesalije zato imenuje Ftiotska Ahaja (starogr\xc5\xa1ko  \xe1\xbc\x88\xcf\x87\xce\xb1\xce\x90\xce\xb1 \xce\xa6\xce\xb8\xce\xb9\xe1\xbf\xb6\xcf\x84\xce\xb9\xcf\x82).'